Li l-Pulizija jinvestigaw suspett ta' reat hu sewwa. Imma li wara li teżamina l-affarijiet u ma issib xejn tibqa' tippersisti mhux sempliċi żball iżda abbuż. Is-sentenza tal-Maġistrat il-lejla illi ma kien hemm l-ebda suspett raġjonevoli li Norman Vella wettaq xi reat hu ċertifikat ċar li l-Pulizija abbużat mill-poteri tagħha. Huwa inkwetanti li l-Pulizja sa dal-għodu, fi kliem il-Kummissarju tal-Pulizija, kienu għadhom qed jinvestigaw xi ħaġa li ma kienitx teżisti. Wara s-sentenza tal-Qorti tal-Maġistrati hemm bżonn li l-Kummissarju tal-Pulizija jispjega ftit x'ġara. Jeħtieġ li jispjega x'rapporti saru u x'ser jagħmel issa li irriżulta li r-rapporti li l-Pulizija irċeviet mingħand żewġ persuni identifikati kienu rapporti foloz. Sfortunatament minn dan il-każ jidher ċar li dan m'huwiex każ ta' inkompetenza imma iktar każ ta' abbuż. Ikun tajjeb jekk il-Kummissarju tal-Pulizija Peter Paul Zammit jirrealizza li b'dan il-każ li sar taħt it-tmexxija tiegħu tal-Korp tal-Pulizija beda jkun ċar li l-korp m'huwiex immexxi sewwa. Il-mistoqsija li tagħha tinħtieġ tweġiba hi: min qiegħed imexxi l-korp fir-realta'? Żgur li mhux Peter Paul Zammit ! Bla dubju l-abbuż ikompli.